Hærens uniformer

Hærens uniformer er det regulerte bekledningssystemet for personell i den norske Hæren. Uniformene består av ulike plagg og utrustning tilpasset tjenestegren, grad, funksjon og bruksområde, og følger Forsvarets uniformsreglementer. 

De omfatter feltuniformer for operativ bruk, tjenesteuniformer for daglig tjeneste og paradeuniformer til seremonielle anledninger. Hærens uniformer reflekterer både nasjonal tradisjon, allierte standarder og praktiske behov, og har gjennomgått flere moderniseringer i takt med endringer i militær doktrine og teknologi.

 Uniformer i Hæren før 1940 
 1800-tallet 
Hæren fikk nye uniformer i 1808, 1814, 1830, 1844–1845, 1855, 1860, 1866–1867, 1877, 1888 og 1894.

 1900-tallet 
Hæren fikk nye uniformer i 1914 og 1934.

 Uniformer i Hæren etter 1945 
 Feltuniform og arbeidsuniform 

 M51 
Feltuniform M51 ble innført i det norske Forsvaret tidlig på 1950-tallet som en erstatning for den britiskinspirerte battledressen som hadde vært i bruk siden andre verdenskrig. Den besto av en olivengrønn jakke og bukse, og ble brukt av Hæren og Heimevernet.

 M75 
M75 erstattet M51 som Hærens feltuniform fra midten av 1970-tallet. Den besto av en bomullsjakke i kamuflasjemønsteret «norsk skog» og en olivengrønn bomullsbukse.

 M85 
Rundt 1985 ble det innfaset en ny arbeidsuniform kalt M85 som besto av en olivengrønn bukse og skjorte i bomull.


 M98 
I 1998 ble M98 uniformen innfaset som en ny arbeidsuniform. Den besto av bukse og jakke i «norsk skog» kamuflasjemønster.

 M02 
M02 er en vannavvisende og vindtett feltuniform utviklet tidlig på 2000-tallet. Uniformen består av jakke og bukse laget i et flerlags laminert materiale med pustende membran, og ble introdusert som en forbedring i beskyttelse mot vær sammenlignet med tidligere regnklær og ytterplagg.

 M04 
Rundt 2004 ble arbeidsuniformen M04 innført. Den beholdt kamuflasjemønsteret fra M98, og ble laget i et lettere bomullsstoff. Distinkskjonsklaffene på skuldrene ble erstattet av en enkel på brystet.

 M17 
I 2017 ble en nye lett kampuniform innfaset etter et samarbeid mellom Hærens våpenskole og Forsvarsmateriell. Uniformen er tilpasset med forbedret snitt, kvalitet, funksjonalitet og lommeplassering for å møte operative behov. M17 er utformet for å kunne ha jakken innenfor bukselinningen og har en krave som kan tettes rundt halsen.

 M23 
Nordic Combat Uniform, også kalt M23 i Norge, er et uniformsystem som ble innført fra januar 2025. Uniformen er modulbasert, tilpasset ulike klimasoner og utviklet for økt funksjonalitet og slitestyrke. M23 erstatter tidligere uniformstyper som M02 og M04, og fases gradvis inn i hele Forsvaret. Uniformsystemet er felles for Norge, Sverige, Danmark og Finland, men med kamuflasjemønsteret til de respektive landene.

Med innføringen av Nordic Combat Uniform ble et nytt, datagenerert kamuflasjemønster tatt i bruk til de norske uniformene, kalt «N08 Norsk skog». Til utenlandsoperasjoner benyttes mønsteret «first entry», og vinterkamuflasjen er erstattet med et mønstret design i stedet for ensfarget hvitt. Det nye kamuflasjesystemet er utviklet av Forsvarets forskningsinstitutt.

 Permuniform 
Hæren benytter M04 og M17 som permisjonsuniform. Unntaket er Garden og Forsvarsstabens VIP-sjåfører som benytter tjenesteuniform.

M97 ble innført som en midlertidig arvtager for M85 i 1997, inntil Hæren innstilte utdelingen av den tidlig i 1999. I mellomtiden hadde de fleste av Hærens avdelinger ingen egen permuniform frem til sommeren 2000, da M98 ble tatt i bruk. Permuniformen skilte seg ut fra arbeidsuniformen ved at den bærer gulldistinksjoner (med unntak av garden og Krigsskolen, som benytter sølvdistiksjoner). Etter nytt reglement fra 2010 benytter alle forsvarsgrener sølvmerker. Dette gjelder også Kongemerket på bereten.

 Tjenesteantrekk 
Tjenesteantrekk har flere brukområder og inndelinger. T-1 brukes ved formelle anledninger, medaljeseremonier, offentlige opptredener, til- og fratredelse av stilling, formelle, eksterne møter, samt når sjefen ellers finner det korrekt. T-2 er et formelt antrekk, og brukes som daglig antrekk i kontortjeneste, i staber, ved militære skoler, interne og eksterne møter, reiser, permisjon og ellers når ikke annet antrekk er fastsatt.

I tillegg har uniformen bruksområder for mer daglig bruk som kalles kontorantrekk og sommerantrekk.

 Kontoruniform 
Kontorister og liknende benytter kontoruniform i daglig tjeneste. Denne består av skjorte, slips, bukse og sko fra tjenesteuniformen, eventuelt kombinert med kontorgenser. Om sommeren benyttes kortermet skjorte.
K-1 er det normale innendørs dagligantrekk for tjeneste ved stab, på kontor, på militære skoler, på interne og eksterne møter og lignende.
K-2 brukes kun innendørs ved tjeneste i stab, ved skoler, på kontor, på interne og eksterne møter og lignende. Erstattes av sommerantrekk på sommeren.

 Sommeruniform 
Sommerantrekk kan brukes i sommerperioden ved utendørs og innendørs tjeneste til erstatning for T-2. Kan også brukes på møter, tjenestereiser og ellers når ikke annet antrekk er fastsatt. Sommerantrekk kan også brukes ved mer formelle anledninger når temperatur/klima gjør det ubekvemt å benytte f eks T-1 eller T-2.

Hærens kakifargede sommeruniform og grønne vinteruniform ble i 2010 erstattet av en ny helårsuniform i fjellgrått med svart bandolær.

 Paradeantrekk og messeantrekk 
Paradeantrekk brukes ved parader og andre høytidelige offisielle anledninger, medaljeoverrekkelser, avduking av statue/minnesmerke eller lignende. Denne uniformen og messeantrekk 3 henter sin grunnuniform fra tjenesteantrekket men bæres med andre elementer som medaljer, hvite hansker i avdeling eller hvit skjorte.

Messeantrekk 1 og 2 er Hærens fineste uniform og tilsvarer svært formelle antrekk sivilt. Uniformene er av et mørkeblått stoff (men ser sort ut) og har en del detaljer som skiller de forskjellige troppeartene og våpenartene i Hæren. Dette er mest synlig på knapper, distinksjoner på spesialister, passepoilfarge, krage og armspeil. I tillegg så bærer generalitet og kavalerister en dobbeltspent jakke hvor kavaleristene har grønn og generalitet har mørk blå uniformsfarge.

 Skjørt 
Kvinner kan velge å benytte skjørt til tjenesteantrekk 2, kontorantrekk 1 og 2, sommerantrekk og messeantrekk 3, men ikke til tjenesteantrekk 1 og alle former for paradeantrekk da skjørt og bandolær ikke skal kombineres. Til messeantrekk 1 og 2 kan mørkeblått fotsidt skjørt benyttes.

 Skotøy 
 Feltstøvler, M77 – overmateriale i kromgarvet lær og såler av polyuretan, innført i Forsvaret i 1977
 Feltstøvler, M03 – en ekstra kraftig sko, med Gore-Tex, som brukes av flere avdelinger i Forsvaret
 Tropestøvler M08 – i internasjonale operasjoner i varmere strøk
 Svarte dressko – til tjenesteuniform
 Lakksko – til mørk uniform
 Joggesko – til fysisk fostring hvor feltstøvler er uegnet

 Hodeplagg 

 Beret – rund, flat og myk filtlue, i ulike farger avhengig av avdeling.
 Lue, tjeneste, fjellgrå – høylue for personell med gradene OF1–OF9.
 Lue, skygge, mørk blå – høylue til mørk uniform, alle grader.
 Båtlue – Garden bruker båtlue med dusk («Gardelue») i motsetning til resten av Hæren som benytter beret. De tre første månedene som rekrutter/gardeaspiranter bruker de olivengrønn beret eller feltlue, før de blir gardister.
 Kepi – kadetter og befal på Krigsskolen bærer kepi i stedet for beret eller høylue, både til tjenesteuniform og mørk uniform.
 Paradehatt – Garden bærer en bowlerhatt med plym (hattepynt, kvast) av bøffelhår til sin mørke uniform (paradeuniform).
 Hijab, turban og yarmulke – fra sommeren 2012 ble det tillatt med hijab, turban og yarmulke (også kalt kippah) som del av uniformen til personell i den norske hæren.
 Feltlue, M51 – skyggelue med nedbrettbare ørevarmere og påsydd hærmerke. Tjenestegjørende befal i Garnisonen i Sør-Varanger kan bruke en kamuflasjefarget modell som ikke er M51, resten av Forsvaret bruker en olivengrønn modell.
 Patruljehatt – bomullshatt med brem rundt hele hodet. Har halssnor med strammer.
 Membranlue – vann og vindtett lue med fleeceinnlegg, i norsk kamuflasje eller olivengrønn. Luen har små klaffer for ørene på siden som kan brettes opp eller ned etter behov. Luen har snor med innstramming under og strikk bak som kan brukes for tilpasning eller fastholding ved dårlig vær, samt nedfellbar brem.
 Lue, ull – tettstrikket lue i ren ull. Luen ble utviklet for bruk under stålhjelm M1, men blir også brukt til patruljetjeneste. Luen ble planlagt faset ut i forbindelse med introduksjonen av de nye kevlarhjelmene, men blir fremdeles brukt i noen avdelinger.
 Lue, vinter – er beregnet for ekstreme vinterforhold og har to store nedbrettbare øreklaffer med syntetisk pels. Går populært under navnet «BF».
 Balaklava – en vendbar finlandshette med både olivengrønn og hvit side avhengig av årstiden.
 Hjelmlue – tynn olivengrønn lue i ull. Kan bæres under hjelm eller selvstendig ved kaldt vær.
 Hjelm – ballistisk hjelm med festepunkter for utstyr som f. eks øreklokker og lysforsterkningsbriller.

 Snorer og aiguilletter 
 Snorer 
Snorene indikerer avdelingstilhørighet og/eller beståtte tester, man skal aldri bære mer enn én snor. Alle snorer benyttes, med noen få unntak, kun til kontor- og sommerantrekk.
 Fløytesnor, generell – olivengrønn. Kan bæres til feltuniform om venstre skulder hvis fløyte skal brukes.
 Fløytesnor, militærpoliti – høyrød. Snoren er et kvalifiseringstegn, og bæres om venstre skulder av militærpolitiet.
 Snor, kavaleri – grønn og gul. Bæres om høyre skulder, og kan brukes av kavalerister i alle militære avdelinger.
 Snor, grensevakt – svart og gul. Snoren bæres om venstre skulder av stadig tjenestegjørende i Garnisonen i Sør-Varanger.
 Snor, garde – sølvfarget og sort. Blir båret om venstre skulder av personell i HM Kongens Garde.
 Snor, sanitet – hvit og rød. Bæres om venstre skulder. Snoren er en kompetansesnor, med egne statutter for tildeling.

Tidligere brukte snorer
 Snor, grensevakt – blå og gul. Snoren ble båret om venstre skulder av Jegerbataljonen, samt personell avgitt fra Porsangmoen.
 Snor, grensevakt – rød og gul. Snoren ble båret om venstre skulder av personell avgitt fra 2. bataljon på Skjold.

 Aiguilletter 
Aiguilletter er mer forseggjorte snorer som brukes til tjenesteantrekk og parade- og messeantrekk. Aiguilletter bæres av:
 Adjutanter for de kongelige og andre lands statsoverhoder
 Forsvarsattaché, hærattache og assisterende forsvarsattache
 adjutanter for Forsvarssjefen, forsvarsministeren, sjef FOH, sjef for forsvarsgrenene og øvrige militære sjefer av generalmajors grad eller høyere

Det er to typer aiguilletter, stor og liten. Hvilken type man bærer avhenger av hvilken av de nevnte stillingene man innehar og hvilken uniformstype man er ikledd. Også hvilken skulder aiguilletten bæres om er avhengig av stillingen. Til sist finnes aiguillettene i sølv og gull, man benytter den typen som samsvarer med fargen på uniformsknappene og gradstegnene. Dette gir til sammen åtte forskjellige varianter – stor/liten i sølv/gull og for høyre/venstre skulder.

For uniformstyper som ikke har skulderfletninger («brandenburgere») festes skulderfletting på den skulderen aiguilletten bæres om, i samme farge som aiguilletten.

 Se også 
 Militære grader i Norge
 Liste over Hærens utrustning

 Referanser 

 Eksterne lenker 
  Bestemmelse om uniformer 
  TJ 12-3-2 Bestemmelse for Hærens distinksjoner og andre uniformstegn 
  TJ 12-3-3 Bestemmelse for Hærens uniformsantrekk – sammensetning og bruk 
  TJ 12-3-4 Bestemmelse for Hærens hodeplagg 

Kategori:Hæren (Norge)
Kategori:Uniformer
Kategori:Militært materiell brukt av Norges forsvar